《休沐端居有怀希圣》
宋代·李维

银阙琳房视草馀，龙门岑寂断轩车。
彩毫闲试金壶墨，青案时看玉字书。
王令风流希谢傅，子云词赋敌相如。
琼枝不见萧斋晚，蕙草烟微度绮疏。

作者简介：宋洺州肥乡人，字仲方。李沆弟。太宗雍熙二年进士。为保信军节度推官。真宗初献《圣德诗》，擢直集贤院。累迁中书舍人。仁宗初为尚书左丞兼侍读学士，预修《真宗实录》，迁工部尚书。除相州观察使，为谏官所诋，知亳州，改河阳。久之还朝，复出知陈州。博学，以文章知名。真宗巡幸四方，典章名物，多所参定。尝预定《七经正义》，修《续通典》、《册府元龟》。